KOMISIJOS ATASKAITA Europos Sąjungos solidarumo fondo 2011 m. metinė ataskaita /* COM/2012/0523 final */





TURINYS 1........... Įvadas............................................................................................................................ 3 2........... Nagrinėjamos 2010 m. paraiškos.................................................................................... 3 3........... 2011 m. gautos naujos paraiškos.................................................................................... 6 4........... Finansavimas.................................................................................................................. 7 5........... Stebėsena....................................................................................................................... 8 6........... Paramos teikimo pabaiga................................................................................................ 9 7........... Komunikatas dėl ES solidarumo fondo ateities................................................................. 9 8........... Išvados........................................................................................................................ 10 1 priedas. 2011 m. didelių nelaimių atveju taikomos ribinės sumos (remiantis 2009 m. bendrųjų nacionalinių pajamų duomenimis)................................................................................................................. 12 2 priedas. ES solidarumo fondo nagrinėjamos 2010 m. paraiškos ir naujos paraiškos, dėl kurių sprendimai priimti 2011 m..................................................................................................................................... 13 3 priedas. Nuo 2002 m. ES solidarumo fondui pateiktos paraiškos.............................................. 15 KOMISIJOS ATASKAITA Europos Sąjungos solidarumo fondo 2011 m. metinė ataskaita 1. Įvadas 2002 m. lapkričio 11 d. Tarybos reglamento (EB) Nr. 2012/2002, įsteigiančio Europos Sąjungos solidarumo fondą (toliau – reglamentas), 12 straipsnyje nustatyta, kad Europos Parlamentui ir Tarybai turi būti pateikiama praėjusių metų fondo veiklos ataskaita. Šioje ataskaitoje pateikiama informacija apie 2011 m. fondo veiklą, apimanti, kaip ir ankstesnėse ataskaitose, nagrinėjamų ir naujų paraiškų administravimą bei įgyvendinimo ataskaitų vertinimą, siekiant pasirengti paramos teikimo pabaigai. Kalbant apie paraiškų skaičių, 2011 m. jų gauta mažiau. Per visus metus Solidarumo fondui pateiktos tik keturios paraiškos, o 2010 m. iš viso pateikta 17 paraiškų. Kadangi kai kurios jų buvo gautos 2010 m. pabaigoje, jos buvo toliau vertintos 2011 m. Šias paraiškas pateikė Prancūzija (potvynis Vare), Čekija (rudeninis potvynis), Vokietija (potvynis Saksonijoje), Kroatija ir Slovėnija (rugsėjo mėn. potvynis) ir Vengrija (raudonojo dumblo išsiliejimas). Jų vertinimas baigtas 2011 m. ir pateikiamas šioje ataskaitoje. 2011 m. gautos keturios paraiškos: dvi iš jų pateikė Italija (potvyniai Venete, Ligūrijoje ir Toskanoje), vieną – Ispanija (žemės drebėjimas Lorkoje) ir vieną – Kipras (sprogimas karinio laivyno bazėje). 2011 m. Komisija baigė vertinimą ir patvirtino Italijos (potvynis Venete) ir Ispanijos (žemės drebėjimas Lorkoje) paraiškas. 2012 m. pradžioje Komisija priėmė sprendimus dėl antrosios Italijos paraiškos (potvyniai Ligūrijoje ir Toskanoje) ir Kipro paraiškos. 2011 m. Komisija skyrė Solidarumo fondo paramą 11 nelaimių (iš viso 239,9 mln. EUR), o dar dviem atvejams pasiūlė skirti papildomus 38 mln. EUR. 2. Nagrinėjamos 2010 m. paraiškos Prancūzija (potvynis Vare) 2010 m. birželio 15–16 d. kai kurios pietų Prancūzijos dalys nukentėjo nuo liūčių. 2010 m. rugpjūčio 24 d. Prancūzijos valdžios institucijos pateikė paraišką Solidarumo fondo paramai gauti. Paraiškoje minimos tik labiausiai nukentėjusi vietovė Varo departamente, kurį sudaro devynios savivaldybės, ir dar dvi vietovės, priklausančios administracinei sričiai ir kartu sudarančios vieną ištisinę teritoriją, kuri tiksliai nurodoma paraiškoje. Bendra nurodytai vietovei padaryta tiesioginė žala buvo įvertinta 703,2–778,2 mln. EUR. Vertindama paraišką Komisija rėmėsi žalos vidurkiu (740,7 mln. EUR). Taigi, įvertinta bendra tiesioginė žala sudarė 21 proc. 2010 m. Prancūzijai nustatytos įprastinės ribos Solidarumo fondo lėšoms mobilizuoti (3,467 mlrd. EUR, t. y. 3 mlrd. EUR 2002 m. kainomis). Kadangi padaryta žala buvo mažesnė už šią ribą, Prancūzijos paraiška buvo nagrinėjama remiantis išskirtiniais „ypatingos nelaimės regione“ kriterijais. Atlikus vertinimą paaiškėjo, kad Prancūzijos paraiškoje nepateikta jokių įrodymų, kad Varo departamento ekonominiam stabilumui padarytas reikšmingas ir ilgalaikis poveikis, pavyzdžiui, labai sumažėjo užimtumas ar regiono BVP. Dėl šios priežasties 2011 m. kovo 4 d. Komisija nusprendė, kad Prancūzijos paraiška neatitinka išskirtinio fondo lėšų mobilizavimo sąlygų ir apie tai pranešė Prancūzijos valdžios institucijoms. Čekija (2010 m. rudens potvynis) 2010 m. rugpjūčio mėn. Čekijos šiaurinės dalys, t. y. Libereco regionas (Liberecký kraj) ir kaimyninis Dečino rajonas, kuris priklauso Ūsčio prie Labės regionui (Ústecký kraj) nukentėjo nuo neįprastai smarkių liūčių, kurios sukėlė didžiulį potvynį, padariusį daug žalos viešajai infrastruktūrai, privatiems būstams, žemės ūkiui ir įmonėms. 2010 m. spalio 14 d. Čekijos valdžios institucijos pateikė paraišką Solidarumo fondo paramai gauti. Čekijos valdžios institucijų vertinimu bendra tiesioginė žala siekia 436,5 mln. EUR, t. y. 53 proc. 2010 m. Čekijai nustatytos įprastinės ribos Solidarumo fondo lėšoms mobilizuoti (824,03 mln. EUR, t. y. 0,6 proc. BNP, remiantis 2008 m. duomenimis). Todėl paraiška buvo nagrinėjama remiantis išskirtiniais „ypatingos nelaimės regione“ kriterijais. Paraiška atitiko kriterijus, pagal kuriuos a) turi būti paveikta didžioji dalis nukentėjusios zonos gyventojų ir b) nelaimė sukelia sunkius ir ilgalaikius padarinius gyvenimo sąlygoms ir regiono ekonominiam stabilumui. 2011 m. kovo 23 d. Komisija pasiūlė mobilizuoti 10,912 mln. EUR finansinę paramą. 2011 m. liepos 14 d. baigta atitinkama taisomojo biudžeto procedūra. Pasirašius įgyvendinimo susitarimą su Čekija dotacija buvo išmokėta 2011 m. gruodžio 22 d. Vokietija (potvynis Saksonijoje) 2010 m. rugpjūčio ir rugsėjo mėn. rytinės Vokietijos dalys, visų pirma Saksonijoje, nukentėjo nuo didelių liūčių, sukėlusių potvynį, kuris padarė žalos viešajai infrastruktūrai, privatiems būstams, žemės ūkiui ir įmonėms. 2010 m. spalio 15 d. Vokietijos pateiktoje paraiškoje prašoma paramos trims skirtingoms nelaimėms ir teigiama, kad šie įvykiai paveikė skirtingas Saksonijos regiono dalis, kurios tik iš dalies sutampa. Bendra tiesioginė potvynio padaryta žala įvertinta 937,8 mln. EUR, t. y. sudaro beveik trečdalį 2010 m. Vokietijai nustatytos įprastinės ribos Solidarumo fondo lėšoms mobilizuoti (3,467 mlrd. EUR, t. y. 3 mlrd. EUR 2002 m. kainomis). Nors reglamento nuostatose kalbama apie vienos nelaimės padarinius, Komisija visada sutinka, kad tos pačios kilmės arba toje pačioje teritorijoje per trumpą laiką įvykusių panašių įvykių seka pagal reglamentą gali būti laikoma vienu atveju. Tačiau skirtingos kilmės įvykiai, padarę poveikį skirtingoms teritorijoms turėtų būti vertinami atskirai. 2011 m. balandžio 4 d. Komisija nusprendė, kad paraiškoje nurodyti trys potvyniai negalėjo būti laikomi ypatinga nelaime, kaip apibrėžta reglamente. Apie tai buvo pranešta Vokietijos valdžios institucijoms. Slovėnija (2010 m. rudens potvynis) 2010 m. rugsėjo 17–22 d. Slovėnija nukentėjo nuo didelio potvynio, padariusio didelės žalos daugiausia kultūros paveldui, viešajai infrastruktūrai ir privatiems būstams. 2010 m. lapkričio 26 d. Slovėnijos valdžios institucijos pateikė paraišką Solidarumo fondo paramai gauti. Kadangi apskaičiuota bendra tiesioginė žala (251,3 mln. EUR) viršija Slovėnijai nustatytą ribą Solidarumo fondo lėšoms mobilizuoti (t. y. 217,67 mln. EUR 2008 m. duomenimis), remiantis reglamento nuostatomis ši nelaimė laikoma didele gaivaline nelaime. 2011 m. vasario 24 d. Komisija nusprendė patvirtinti Slovėnijos paraišką ir skirti 7,460 mln. EUR finansinę paramą. 2011 m. liepos 14 d. baigta taisomojo biudžeto procedūra. Pasirašius įgyvendinimo susitarimą su Slovėnija dotacija buvo išmokėta 2011 m. gruodžio 8 d. Kroatija (2010 m. rudens potvynis) 2010 m. rugsėjo 17–22 d. smarkios liūtys Kroatijoje sukėlė didelius potvynius, ypač Vakarų Kroatijoje. Kaip šalis, kuri paraiškos teikimo metu derasi dėl stojimo į ES, Kroatija iš esmės atitinka reikalavimus Solidarumo fondo paramai gauti. Dėl nelaimės padaryta didelė žala infrastruktūrai, žemės ūkio sektoriui ir privačiai nuosavybei. Bendra tiesioginė žala buvo įvertinta 47,003 mln. EUR. Kadangi ši suma nesiekia nustatytos 275,80 mln. EUR ribos (t. y. 0,6 proc. 2008 m. Kroatijos BNP), ši nelaimė neatitinka didelės gaivalinės nelaimės kriterijų. Tačiau Kroatija nukentėjo nuo tų pačių potvynių, dėl kurių Slovėniją ištiko didelė nelaimė. Todėl nustačius, kad Kroatijos atvejis atitinka Tarybos reglamento (EB) Nr. 2012/2002 2 straipsnio 2 dalies antroje pastraipoje nustatytą sąlygą, pagal kurią kaimyninė šalis, nukentėjusi nuo tos pačios didelės nelaimės, taip pat gali gauti Solidarumo fondo paramą, Komisija nusprendė skirti Kroatijai 1,175 mln. EUR finansinę paramą. 2011 m. liepos 14 d. baigta taisomojo biudžeto procedūra. Pasirašius įgyvendinimo susitarimą su Kroatijos Respublika dotacija buvo išmokėta 2011 m. gruodžio 1 d. Vengrija (raudonojo dumblo išsiliejimas) 2010 m. spalio 4 d. netoli Vengrijos Kolontáro miestelio esančioje aliuminio gamykloje Magyar Alumínium Zrt (MAL Ltd.) sprogo raudonojo dumblo rezervuaras, sukėlęs didžiulį raudonojo dumblo išsiliejimą, kuris užtvindė kelias gyvenvietes. Nelaimė sukėlė didelę taršą, buvo apgadinti gyvenamieji namai ir tiltas, šimtai žmonių evakuoti, 286 žmonės sužeisti, o 10 žuvo. Vengrijos valdžios institucijos nusprendė pateikti paraišką Solidarumo fondo paramai gauti. 2010 m. gruodžio 13 d. Komisija gavo Vengrijos paraišką. Bendra tiesioginė nelaimės žala įvertinta 174,32 mln. EUR. 2010 m. Vengrijai nustatyta įprastinė riba Solidarumo fondo lėšoms mobilizuoti buvo 590,71 mln. EUR (t. y. 0,6 proc. 2008 m. Vengrijos BNP). Kadangi tiesioginė nelaimės žala buvo gerokai mažesnė už įprastinę ribą, Vengrija pateikė paraišką pagal „ypatingos nelaimės regione“ kriterijus. Reglamento 2 straipsnio 1 dalyje nurodyta, kad parama iš esmės teikiama didelių gaivalinių nelaimių[1] atveju, taigi, technologinės nelaimės nėra automatiškai išbraukiamos iš reglamento taikymo srities. Tačiau jos laikomos atitinkančiomis kriterijus tik jei laikomasi toliau nurodytų sąlygų. Pagal Tarybos reglamento (EB) Nr. 2012/2002 3 straipsnio 3 dalį fondo lėšos iš esmės gali būti skirtos tik finansuoti priemones, skirtas sumažinti nedraudžiamą žalą. Tačiau raudonojo dumblo išsiliejimo padaryta žala buvo sukelta pramoninės įrangos defekto. Aliuminio gamyklos savininkai ir (arba) operatoriai turėjo būti apsidraudę nuo rizikos, kylančios eksploatuojant įrenginį (absoliučioji atsakomybė), jau nekalbant apie asmeninės atsakomybės aspektus. Todėl raudonojo dumblo išsiliejimo padaryta žala turi būti laikoma apdraustina. Be to, paraiškoje nenagrinėtas atsakomybės klausimas. Tačiau Tarybos reglamento (EB) Nr. 2012/2002 8 straipsnio 1 dalimi valstybės paramos gavėjos įpareigojamos stengtis gauti visą galimą kompensaciją iš trečiųjų šalių. Tarybos reglamento (EB) Nr. 2012/2002 3 straipsnio 3 dalyje nustatyta, kad išmokos iš Fondo yra grąžinamos, jei žalos atlyginimo išlaidas vėliau padengia trečioji šalis. Pagal principą „teršėjas moka“ pramoninio komplekso savininkas ir (arba) operatorius turėtų būti laikomas atsakingu už bet kokią žalą, kurią sukelia tie įrenginiai, nepriklausomai nuo bet kokios galimos asmeninės atsakomybės arba draudimo. Todėl Solidarumo fondo lėšos negali būti naudojamos tokiai žalai atlyginti. Dėl pirmiau nurodytų priežasčių Vengrijos raudonojo dumblo nelaimė negali būti laikoma Tarybos reglamento (EB) Nr. 2012/2002 kriterijus Solidarumo fondo lėšoms mobilizuoti atitinkančia nelaime. Vengrijai buvo pranešta apie Komisijos sprendimą. 3. 2011 m. gautos naujos paraiškos 2011 m. paraiškas pateikė Italija (potvynis Venete), Ispanija (žemės drebėjimas Lorkoje) ir Kipras (sprogimas karinio laivyno bazėje). Dar vieną Italijos paraišką (potvyniai Ligūrijoje ir Toskanoje) Komisija gavo pačioje 2011 m. pabaigoje. Tačiau Kipro ir Italijos (potvyniai Ligūrijoje ir Toskanoje) paraiškų vertinimas buvo baigtas tik 2012 m., todėl jų vertinimo rezultatai bus pristatyti 2012 m. metinėje ataskaitoje. Italija (potvynis Venete) Nuo 2010 m. spalio 31 d. iki lapkričio 2 d. šiaurės rytų Italijos Veneto regione kilo smarkios liūtys, padėtį dar labiau pablogino tirpstantis sniegas, dėl to patvinusios upės užliejo didelį plotą ir padarė žalos kelių ir infrastruktūros tinklams, žemės ūkiui, įmonėms ir gyvenamiesiems būstams. Didžiulė žala buvo padaryta visam Veneto regionui, o labiausiai nukentėjo Bakiljonės upės baseinas, įskaitant Vičencos ir Paduvos miestų teritorijas. Taigi Italija pateikė paraišką Solidarumo fondo paramai gauti, o Komisija ją gavo 2011 m. sausio 7 d. 2011 m. rugpjūčio mėn. viduryje buvo gauta iš esmės pakeista paraiška. Nuodugniai išnagrinėjusi paraišką, Komisija padarė išvadą, kad Italijos paraiška atitinka „ypatingos nelaimės regione“ kriterijus. Komisijos patvirtinta bendra tiesioginė žala siekia 676,36 mln. EUR, tai atitinka 19 proc. įprastinės 2011 m. Italijai nustatytos ribos (3,536 mlrd. EUR, t. y. 3 mlrd. EUR 2002 m. kainomis). Taigi, 2011 m. lapkričio 17 d. Komisija patvirtino Italijos paraišką ir pasiūlė iš Solidarumo fondo skirti 16,9 mln. EUR paramą. 2011 m. gruodžio 13 d. baigta taisomojo biudžeto procedūra. Tačiau biudžeto asignavimų buvo galima skirti tik 2012 m. vasario mėn. viduryje. Pasirašius įgyvendinimo susitarimą su Italija dotacija buvo išmokėta 2012 m. birželio 15 d. Ispanija (žemės drebėjimas Lorkoje) 2011 m. gegužės 11 d. Lorkos miestą Ispanijoje sukrėtė vienas po kito sekę du 5,2 balo stiprumo žemės drebėjimai, pareikalavę devynių žmonių gyvybių ir padarę didelės žalos. 2011 m. liepos 20 d. Komisija gavo Ispanijos pateiktą paraišką Solidarumo fondo paramai gauti, ji buvo atnaujinta 2011 m. rugpjūčio 1 d. Bendra tiesioginė nelaimės žala, kurią Komisija pripažino, siekia 842,84 mln. EUR, o tai sudaro 23,84 proc. įprastinės 2011 m. Ispanijai nustatytos ribos (3,536 mlrd. EUR, t. y. 3 mlrd. EUR 2002 m. kainomis). 2011 m. lapkričio 17 d. Komisija nusprendė patvirtinti Ispanijos paraišką, pagrįstą išimtinėmis „ypatingos nelaimės regione“ nuostatomis, ir pasiūlė iš Solidarumo fondo skirti 21,1 mln. EUR. 2011 m. gruodžio 13 d. užbaigta taisomojo biudžeto procedūra. Tačiau biudžeto asignavimų buvo galima skirti tik 2012 m. vasario mėn. viduryje. Dotacija bus išmokėta, kai tik bus pasirašytas Komisijos ir Ispanijos įgyvendinimo susitarimas. 4. Finansavimas 2011 m. pagal 2010 m. vasarą gautas paraiškas iš Solidarumo fondo buvo išmokėtos šešios dotacijos. Atitinkamas preliminarus 2011 m. taisomojo biudžeto Nr. 1 projektas galiausiai buvo baigtas 2011 m. balandžio 6 d[2]. Mokėjimai buvo atlikti 2011 m. vasarą ir rudenį. Fondo lėšos taip pat mobilizuotos ir pagal kitas tris 2010 m. pabaigoje gautas paraiškas. Į preliminarų 2011 m. taisomojo biudžeto Nr. 2 projektą įtraukta nuo potvynių nukentėjusi Čekija, Slovėnija ir Kroatija (2010 m. rudens potvyniai); 2011 m. liepos 14 d. biudžeto valdymo institucija jį patvirtino. Mokėjimai buvo atlikti 2011 m. pabaigoje, priėmus sprendimus dėl dotacijų ir pasirašius įgyvendinimo susitarimus[3]. Kalbant apie 2011 m. gautas paraiškas, fondo parama buvo skirta Italijai (potvynis Venete) ir Ispanijai (žemės drebėjimas Lorkoje). 2011 m. gruodžio 13 d. biudžeto valdymo institucija patvirtino atitinkamą preliminarų 2011 m. taisomojo biudžeto projektą Nr. 7[4]. Tačiau buvo vėluojama išmokėti lėšas, nes reikėjo perkelti biudžeto asignavimus į 2012 m. ir pasirašyti įgyvendinimo susitarimus. 2011 m. patvirtintos Solidarumo fondo dotacijos Valstybė paramos gavėja || Nelaimė || Kategorija || 2011 m. skirta suma (EUR) Slovakija || 2010 m. pavasario potvynis || didelė || 20 430 841 Lenkija || 2010 m. pavasario potvynis || didelė || 105 567 155 Čekija || 2010 m. pavasario potvynis || kaimyninė šalis || 5 111 401 Vengrija || 2010 m. pavasario potvynis || didelė || 22 485 772 Kroatija || 2010 m. pavasario potvynis || kaimyninė šalis || 3 825 983 Rumunija || 2010 m. pavasario potvynis || didelė || 24 967 741 Čekija || 2010 m. rudens potvynis || regioninė || 10 911 939 Slovėnija || 2010 m. rudens potvynis || didelė || 7 459 637 Kroatija || 2010 m. rudens potvynis || kaimyninė šalis || 1 175 071 Italija || 2010 m. potvynis Venete || regioninė || 16 908 925 Ispanija || 2011 m. žemės drebėjimas Lorkoje || regioninė || 21 070 950 IŠ VISO || 239 915 415 5. Stebėsena 2011 m. stebėsenos tikslais Komisija apsilankė penkiose Solidarumo fondo dotacijas gavusiose šalyse, kad sužinotų apie atsakingų nacionalinių valdžios institucijų įdiegtas sistemas, skirtas įgyvendinti atitinkamą Solidarumo fondo dotaciją, ir aptartų konkrečius įgyvendinimo institucijoms kilusius klausimus: – 2011 m. liepos 1 d. – Dubline (Airija) dėl 13 mln. EUR dotacijos, skirtos dėl 2009 m. lapkričio mėn. potvynio; – 2011 m. liepos 12 d. – Puatjė (Prancūzija) dėl 35,6 mln. EUR dotacijos, skirtos dėl 2010 m. vasario mėn. audros „Ksintija“; – 2011 m. rugsėjo 1 d. – Madeiroje (Portugalija) dėl 31,3 mln. EUR dotacijos, skirtos dėl 2010 m. vasario mėn. purvo ir žemės nuošliaužų; – 2011 m. lapkričio 7–8 d. – Bukarešte (Rumunija) dėl 2011 m. skirtos 25 mln. EUR dotacijos, skirtos dėl 2010 m. birželio mėn. potvynio; – 2011 m. lapkričio 24 d. – Budapešte (Vengrija) dėl 22,5 mln. EUR dotacijos, skirtos dėl 2010 m. gegužės mėn. potvynio. Komisijos apsilankymai buvo vertinami labai palankiai, o jų metu gautas pakankamas užtikrinimas, kad atitinkamos valdžios institucijos skaidriai ir teisingai vykdo įgyvendinimo ir kontrolės veiksmus ir laikosi Solidarumo fondo reglamente, sprendime dėl dotacijos ir įgyvendinimo susitarime nustatytų taisyklių. Gavusi galutines ataskaitas, Komisija vykdys tolesnę analizę ir prireikus imsis atitinkamų priemonių. 6. Paramos teikimo pabaiga Solidarumo fondo reglamento 8 straipsnio 2 dalyje nustatyta, kad po vienerių metų laikotarpio nuo dotacijos išmokėjimo praėjus ne daugiau kaip šešiems mėnesiams valstybė paramos gavėja pateikia dotacijos finansinio panaudojimo ataskaitą (toliau − įgyvendinimo ataskaita) ir ataskaitą, pagrindžiančią išlaidų panaudojimą (toliau – pagrindimo ataskaita). Pasibaigus šiai procedūrai, Komisija baigia fondo paramos teikimą. 2011 m. baigta teikti Solidarumo fondo parama pagal tris paraiškas. (1) Pagal paraišką dėl 2005 m. pavasario potvynio Bulgarijoje skirta 9,7 mln. EUR finansinė parama, o įgyvendinimo ataskaita gauta 2008 m. sausio 17 d. Bulgarijos valdžios institucijoms atlikus auditą paaiškėjo, kad 225 150 EUR išlaidos neatitiko reikalavimų. Dėl šios priežasties ir sutarus su Bulgarijos valdžios institucijomis, Komisija pradėjo grąžinimo procedūrą ir 2008 m. gruodžio 29 d. Bulgarijos valdžios institucijos grąžino 225 150 EUR. 2011 m. Komisija baigė išsamesnę analizę ir vertinimą. 2011 m. vasario mėn. Komisija baigė teikti paramą. (2) Kalbant apie paramos teikimo pabaigą pagal paraišką, susijusią su 2007 m. Reunjono saloje (Prancūzija) kilusia audra, pagal kurią skirta 5,29 mln. EUR finansinė parama, įgyvendinimo ataskaita gauta 2009 m. liepos 13 d. Dėl reikalavimų neatitinkančių išlaidų, kurias deklaravo Prancūzijos valdžios institucijos, išlaidos buvo 53 680 EUR mažesnės už skirtą sumą. Išsamiau išnagrinėjus ir įvertinus galutinę ataskaitą, ir atsižvelgiant į tai, kad Prancūzijos valdžios institucijos neprieštaravo Komisijos raštui dėl paramos teikimo užbaigimo per nustatytą dviejų mėnesių laikotarpį, Komisija pradėjo 53 680 EUR susigrąžinimo procedūrą. Komisija šią sumą susigrąžino ir 2011 m. birželio mėn. baigė teikti paramą. (3) Kalbant apie paramos teikimo pabaigą pagal 2006 m. Vengrijos paraišką dėl 2006 m. balandžio mėn. potvynio, Komisija skyrė 15 mln. EUR finansinę paramą. Įgyvendinimo ataskaitą Komisija gavo 2009 m. gegužės 18 d. Galutinėje ataskaitoje Vengrijos valdžios institucijos nurodė, kad deklaruotos išlaidos buvo 4 598 EUR mažesnės už skirtų lėšų sumą. Todėl po išsamesnės Komisijos analizės ir patikrinimų Vengrijos valdžios institucijos grąžino Komisijai 4 598 EUR. 2011 m. rugsėjo mėn. Komisija baigė teikti paramą. 2011 m. Komisija gavo galutines įgyvendinimo ataskaitas dėl 2009 m. dotacijų, kurias pateikė Prancūzija (2009 m. audra „Klaus“) ir Italija (2009 m. žemės drebėjimas Abrucuose). Baigiantis šioje metinėje ataskaitoje nagrinėjamam laikotarpiui, įgyvendinimo ataskaitos tebebuvo vertinamos. 7. Komunikatas dėl ES solidarumo fondo ateities 2011 m. spalio 6 d. Komisija pateikė Komunikatą dėl ES solidarumo fondo ateities[5], kuriuo siekiama užtikrinti, kad Fondas veiksmingiau teiktų paramą nelaimių atveju, kad apie jo veiklą būtų daugiau informuojama, o jo veiklos kriterijai būtų aiškesni. 2005 m. Komisija jau buvo pateikusi teisės akto pasiūlymą iš dalies keisti Solidarumo fondo reglamentą, tačiau daugumai valstybių narių jis buvo nepriimtinas. Todėl Komisija tą pasiūlymą panaikino. Komisija ir toliau mano, kad Solidarumo fondo veiklą geriausiai būtų galima patobulinti priimant tik labai nedaug galiojančio reglamento pakeitimų, išlaikant jo pagrindimą bei pobūdį ir nekeičiant jo finansavimo bei išlaidų dydžio. Siūlomu reglamento pakeitimu nebūtų keičiami tinkamumo finansuoti kriterijai, taikomi fondo finansuojamiems veiksmams, kaip antai skubus svarbios infrastruktūros remontas ir skubios pagalbos priemonių teikimo sąnaudos. Komunikate nesiekiama tokių 2005 m. pasiūlymo tikslų kaip taikymo srities išplėtimas, ribinių sumų keitimas arba regioninės nelaimės kategorijos panaikinimas. Komunikatu siūlomi šie pakeitimai: · aiškiai apibrėžta Solidarumo fondo aprėptis, pagal kurią parama skiriama tik gaivalinių nelaimių atveju ir jų padariniams likviduoti. Dėl gaivalinių nelaimių sukeltos grandininės reakcijos kilusios technologinės nelaimės ir toliau atitiks finansavimo reikalavimus; · supaprastinta nauja regioninės nelaimės apibrėžtis, grindžiama vienu objektyviu (pagrįstu BVP) kriterijumi; tai padėtų išspręsti problemą, kylančią dėl galiojančiose nuostatose neaiškiai apibrėžtų išskirtinio ES solidarumo fondo lėšų mobilizavimo sąlygų; · galimybė išmokėti avansus (pateikus prašymą) ir mokėjimų paspartinimas siekiant didinti fondo veiksmingumą ir matomumą; · aiškesnės nuostatos dėl paramos lėtai besivystančios nelaimės, pvz., sausros, atveju; · administravimo supaprastinimas ir laiko taupymas sujungiant sprendimus dėl dotacijų ir įgyvendinimo susitarimus; · be to, Komisija drauge su valstybėmis narėmis norėtų aptarti, ar Solidarumo fondas galėtų prisidėti prie didesnio atsparumo nelaimėms ir klimato kaitai, teikdamas paskatas aktyvesnei prevencijos veiklai; · Komisija taip pat pasirengusi svarstyti bet kokius kitus klausimus, kurie, valstybių narių nuomone, yra svarbūs siekiant didinti fondo veiksmingumą. Priimant šią ataskaitą dėl komunikato vyksta diskusijos su Taryba, Europos Parlamentu ir kitomis suinteresuotosiomis šalimis. Komisija nagrinėja galimybes parengti naują teisės akto pasiūlymą. 8. Išvados Nors 2011 m. Komisija gavo mažiau naujų paraiškų Solidarumo fondo paramai gauti, 2011 m. buvo vis dar tvarkoma rekordiškai daug 2010 m. pateiktų paraiškų. Šios paraiškos patvirtino daugelį problemų ir tendencijų, apie kurias pranešta ankstesniais metais. Dideles nelaimes, kurios yra pagrindinis Solidarumo fondo tikslas, gana paprasta įvertinti remiantis vienu objektyviu kriterijumi (bendra tiesioginė žala viršija ribą), kuris būtinas paramai patvirtinti. Tačiau jos sudaro tik apie trečdalį gautų paraiškų. Didžioji dauguma paraiškų teikiama dėl mažesnių nelaimių, dažniausiai remiantis vadinamosios „ypatingos nelaimės regione“ kriterijais, kurie, kaip buvo numatęs teisės aktų leidėjas, turėjo būti tik retai taikoma išimtis, jai numatant tik 7,5 proc. metinio fondo biudžeto išteklių. Reglamente nustatytos tokių paraiškų patvirtinimo sąlygos yra sudėtingos ir jas gana sunku atitikti. Todėl Komisija atmeta daugumą paraiškų dėl regioninių nelaimių. Būtų tikslinga nustatyti aiškesnius ir paprastesnius kriterijus, pagal kuriuos būtų galima skirti paramą regioninių nelaimių atveju. Dar kartą paaiškėjo, kad su pramonine avarija ar kita negaivaline nelaime susijusios paraiškos paprastai neatitinka reglamente nustatytų tinkamumo kriterijų dėl principo „teršėjas moka“ ir dėl to, kad Solidarumo fondo parama negali būti skiriama apdraustinai žalai kompensuoti. Kaip jau skelbta spalio mėn. komunikate, teisinis netikrumas būtų panaikintas aiškiau apibrėžus taikymo sritį susiaurinant ją iki gaivalinių nelaimių ir jų padarinių. Paraiškos, kurios pateikiamos tam tikrų metų pabaigoje, paprastai negali būti baigtos nagrinėti tais pačiais metais. Todėl reglamento nuostata, pagal kurią 25 proc. kasmet fondui skiriamo 1 mlrd. EUR negali būti panaudoti iki spalio 1 d., siekiant per anksti neišnaudoti finansinių išteklių, faktiškai neturi poveikio. Reikėtų toliau svarstyti, kaip būtų galima greičiau išmokėti dotacijas. Komunikate dėl Solidarumo fondo ateities pateikta daug pasiūlymų, kaip pagerinti teisinę sistemą, taigi, ir fondo veiksmingumą. Todėl komunikatas padeda pagrindus galimam teisės akto pasiūlymui, kuriuo siekiama užtikrinti, kad fondas veiksmingiau teiktų paramą nelaimių atveju, kad apie jo veiklą būtų daugiau informuojama, o jo veiklos kriterijai būtų aiškesni. 1 priedas. 2011 m. didelių nelaimių atveju taikomos ribinės sumos (remiantis 2009 m. bendrųjų nacionalinių pajamų duomenimis) || || || (mln. EUR) Šalis || 2009 m. BNP* || 0,6 proc. BNP* || 2011 m. didelės nelaimės atveju taikoma riba* AT || ÖSTERREICH || 271 459 || 1 628,756 || 1 628,756 BE || BELGIË/BELGIQUE || 342 261 || 2 053,566 || 2 053,566 BG || BULGARIA || 33 113 || 198,678 || 198,678 CY || KYPROS || 16 641 || 99,845 || 99,845 CZ || ČESKÁ REPUBLIKA || 129 046 || 774,274 || 774,274 DE || DEUTSCHLAND || 2 430 940 || 14 585,640 || 3 535,904** DK || DANMARK || 226 447 || 1 358,684 || 1 358,684 EE || EESTI || 13 538 || 81,230 || 81,230 EL || ELLADA || 226 644 || 1 359,863 || 1 359,863 ES || ESPAÑA || 1 029 541 || 6 177,246 || 3 535,904** FI || SUOMI/FINLAND || 171 383 || 1 028,298 || 1 028,298 FR || FRANCE || 1 922 845 || 11 537.070 || 3 535,904** HR || HRVATSKA || 43 572 || 261,431 || 261,431 HU || MAGYARORSZÁG || 88 291 || 529,747 || 529,747 IE || ÉIRE/IRELAND || 132 601 || 795,607 || 795,607 IS || ICELAND || 7 787 || 46,723 || 46,723 IT || ITALIA || 1 494 576 || 8 967,457 || 3 535,904** LT || LIETUVA || 27 010 || 162,057 || 162,057 LU || LUXEMBOURG (G.D.) || 26 765 || 160,590 || 160,590 LV || LATVIJA || 19 954 || 119,723 || 119,723 MT || MALTA || 5 451 || 32,704 || 32,704 NL || NEDERLAND || 556 518 || 3 339,108 || 3 339,108 PL || POLSKA || 299 518 || 1 797,108 || 1 797,108 PT || PORTUGAL || 162 331 || 973,986 || 973,986 RO || ROMÂNIA || 113 652 || 681,913 || 681,913 SE || SVERIGE || 296 151 || 1 776,908 || 1 776,908 SI || SLOVENIJA || 34 704 || 208,224 || 208,224 SK || SLOVENSKO || 62 575 || 375,452 || 375,452 TR || TÜRKIYE || 330 413 || 1 982,480 || 1 982,480 UK || UNITED KINGDOM || 1 587 886 || 9 527,315 || 3 535,904** *Ribinės sumos apibrėžiamos kaip 0,6 proc. BNP arba 3 mlrd. EUR 2002 m. kainomis, pasirenkant mažesnę sumą. *Suapvalinti skaičiai. ** ~ 3 mlrd. EUR 2002 m. kainomis. Šaltinis: Eurostatas. 2 priedas. ES solidarumo fondo nagrinėjamos 2010 m. paraiškos ir naujos paraiškos, dėl kurių sprendimai priimti 2011 m. Metai || 2010 m. || 2011 m. Paraišką pateikusi valstybė || Prancūzija || Čekija || Vokietija || Slovėnija || Kroatija || Vengrija || Italija || Ispanija || Kipras || Italija Nelaimės pavadinimas ir pobūdis || Potvynis Vare || Rudens potvynis || Potvynis Saksonijoje || Rudens potvynis || Rudens potvynis || Raudonojo dumblo išsiliejimas || Potvynis Venete || Žemės drebėjimas Lorkoje || Sprogimas karinio laivyno bazėje || Potvynis Ligūrijoje ir Toskanoje Pirmo žalos atvejo data || 2010 06 15 || 2010 08 07 || 2010 08 07 || 2010 09 17 || 2011 09 17 || 2010 10 04 || 2010 10 31 || 2011 05 11 || 2011 07 11 || 2011 10 25 Paraiškos data || 2010 08 24 || 2010 10 14 || 2010 10 15 || 2010 11 26 || 2010 11 25 || 2010 12 13 || 2011 01 07 || 2011 07 20 || 2011 09 19 || 2011 12 22 Išsami informacija pateikta || - || - || - || - || - || - || 2011 08 11 || 2011 08 01 || 2011 11 24 2012 01 20 || - Didelės nelaimės ribinė vertė (mln. EUR) || 3466,57 || 824,03 || 3466,57 || 217,67 || 275,80 || 590,71 || 3535,90 || 3535,90 || 99,85 || 3535,90 Bendra tiesioginė žala (mln. EUR)[6] || 740,70 || 436,48 || 937,77 || 251,30 || 47 || 174,32 || 676,36 || 842,84 || - || 722,47 Kategorija || (regioninė) || regioninė || (regioninė) || didelė || kaimyninė šalis || (regioninė) || regioninė || regioninė || (didelė)/negaivalinė || regioninė Žala/ribinė suma || 21,37 % || 52,97 % || 27,05 % || 115,45 % || 17,04 % || 29,51 % || 19,13 % || 23,84 % || - || 20,43 % Tinkamos finansuoti gelbėjimo operacijų išlaidos (mln. EUR) || 197,54 || 334,77 || 489 || 171,27 || 28,65 || - || 573,23 || 104 || - || 511,43 Tinkamos finansuoti išlaidos/bendra žala || 26,67 % || 76,70 % || 52,14 % || 68,15 % || 60,95 % || - || 84,75 % || 12,34 % || - || 70,79 % Parama/tinkamos finansuoti išlaidos || - || 3,26 % || - || 4,36 % || 4,10 % || - || 2,95 % || 20,26 % || - || 3,53 % Paramos dydis (bendros žalos procentinė dalis) || - || 2,5 % || - || 2,97 % || 2,5 % || - || 2,5 % || 2,5 % || - || 2,5 % Sprendimo dėl dotacijos data || atmesta || 2011 08 22 || atmesta || 2011 09 19 || 2011 08 19 || atmesta || 2012 03 28 || 2012 03 09 || atmesta || nagrinėjama Įgyvendinimo susitarimo data (priimta) || - || 2011 10 11 || - || 2011 11 04 || 2011 09 14 || - || 2012 04 23 || 2012 06 26 || - || nagrinėjama Suteikta parama (EUR) || - || 10 911 939 || - || 7 459 637 || 1 175 071 || - || 16 908 925 || 21 070 950 || - || 18 061 682 3 priedas. Nuo 2002 m. ES solidarumo fondui pateiktos paraiškos Metai || Šalis || Nelaimės pobūdis || Žala (mln. EUR) || Kategorija || Suteikta parama (mln. EUR) || 2 0 0 2 || 1 || AT || Potvynis || 2 900 || didelė || 134 || 2 || CZ || Potvynis || 2 300 || didelė || 129 || 3 || FR || Potvynis (Garas) || 835 || regioninė || 21 || 4 || DE || Potvynis || 9 100 || didelė || 444 || Bendra pagal 2002 m. paraiškas suteiktos paramos suma || || || 728 || 2 0 0 3 || 1 || ES || Naftos išsiliejimas (Prestige) || 436 || regioninė || 8,626 || 2 || IT || Žemės drebėjimas (Molizė/Apulija) || 1 558 || regioninė || 30,826 || 3 || IT || Ugnikalnio išsiveržimas (Etna) || 894 || regioninė || 16,798 || 4 || IT || Potvynis (Šiaurės Italija) || (1 900) || (didelė) || atmesta || 5 || GR || Nepalankios žiemos oro sąlygos || (neaišku) || (didelė?) || atmesta || 6 || PT || Miškų gaisrai || 1 228 || didelė || 48,539 || 7 || FR || Miškų gaisrai (Pietų Prancūzija) || 531 || (regioninė) || atmesta || 8 || ES || Miškų gaisrai (Portugalijos pasienis) || 53 || kaimyninė šalis || 1,331 || 9 || MT || Potvynis || 30 || didelė || 0,961 || 10 || IT || Potvynis (Friulis-Venecija-Džulija) || (525) || (regioninė) || atmesta || Bendra pagal 2003 m. paraiškas suteiktos paramos suma || || || 107,081 || 2 0 0 4 || 1 || FR || Potvynis (Ronos delta) || 785 || regioninė || 19,625 || 2 || ES || Potvynis (Malaga) || (73) || (regioninė) || atmesta || 3–9 || ES || Miškų gaisrai (7 paraiškos) || (480) || (regioninė) || visos 7 atmestos || 10 || SK || Potvynis || (29) || (regioninė) || atmesta || 11 || SI || Žemės drebėjimas || (13) || (regioninė) || atsiimta || Bendra pagal 2004 m. paraiškas suteiktos paramos suma || || || 19,625 || 2 0 0 5 || 1 || SK || Audra (Tatrai) || 203 || didelė || 5,668 || 2 || IT || Potvynis (Sardinija) || (223, pervertinta) || (regioninė) || atmesta || 3 || EE || Audra || 48 || didelė || 1,29 || 4 || LV || Audra || 193 || didelė || 9,487 || 5 || SE || Audra „Gudrun“ || 2 297 || didelė || 81,725 || 2 0 0 5 || 6 || LT || Audra || 15 || kaimyninė šalis || 0,379 || 7 || GR || Potvynis (Evros) || (112) || (regioninė) || atmesta || 8 || RO || Pavasario potvynis || 489 || didelė || 18,798 || 9 || BG || Pavasario potvynis || 222 || didelė || 9,722 || 10 || BG || Vasaros potvynis || 237 || didelė || 10,632 || 11 || RO || Vasaros potvynis || 1 050 || didelė || 52,4 || 12 || AT || Potvynis (Tirolis/Forarlbergas) || 592 || regioninė || 14,799 || Bendra pagal 2005 m. paraiškas suteiktos paramos suma || || || 204,905 || 2 0 0 6 || 1 || UK || Sprogimas Buncefield naftos produktų saugykloje || (700) || (regioninė) || atsiimta || 2 || GR || Potvynis (Evros) || 372 || regioninė || 9,306 || 3 || HU || Potvynis || 519 || didelė || 15,064 || 4 || ES || Miškų gaisrai (Galisija) || (91) || (regioninė) || atmesta || Bendra pagal 2006 m. paraiškas suteiktos paramos suma || || || 24,370 || 2 0 0 7 || 1 || DE || Audra „Kirilas“ || 4750 || didelė || 166,9 || 2 || FR || Reunjonas (ciklonas „Gamède“) || 211 || regioninė || 5,29 || 3 || ES || Potvynis (El Hieras) || (18) || (regioninė) || atmesta || 4 || ES || Potvynis (La Manča) || (66) || (regioninė) || atmesta || 5 || UK || Potvynis || 4 612 || didelė || 162,387 || 6 || CY || Miškų gaisrai || (38) || (regioninė) || atmesta || 7 || ES || Miškų gaisrai Kanarų salose || (144) || (regioninė) || atmesta || 8–16 || IT || 9 paraiškos dėl miškų gaisrų 9 regionuose || - || (regioninė) || nepriimtina (praleistas terminas) || 17 || FR || Audra „Dynas“ (Martinika) || 509 || regioninė || 12,78 || 18 || GR || Miškų gaisrai || 2 118 || didelė || 89,769 || 19 || SI || Potvynis || 233 || didelė || 8,254 || Bendra pagal 2007 m. paraiškas suteiktos paramos suma || || || 445,380 || 2 0 0 8 || 1 || CY || Sausra || 165,4 || didelė || 7,605 || 2 || RO || Potvyniai || 471,4 || regioninė || 11,785 || Bendra pagal 2008 m. paraiškas suteiktos paramos suma || || || 19,390 || || || || || || 2 0 0 9 || 1 || FR || Audra „Klaus“ || 3 805,5 || didelė || 109,377 || 2 || IT || Žemės drebėjimas Abrucuose || 10 212,0 || didelė || 493,771 || 3 || GR || Miškų gaisrai || (152,8) || (regioninė) || atmesta || 4 || CY || Audros || (2,6) || (regioninė) || atmesta || 5 || GR || Potvynis (Euboja) || (83,2) || (regioninė) || atmesta || 6 || IT || Purvo nuošliauža Mesinoje || (598,9) || (regioninė) || atmesta || Bendra pagal 2009 m. paraiškas suteiktos paramos suma || || || 603,148 || 2 0 1 0 || 1 || IE || 2009 m. potvyniai || 520,9 || regioninė || 13,022 || 2 || IT || Potvynis Toskanoje || (211,7) || (regioninė) || atmesta || 3 || ES || Potvynis Andalūzijoje || (709,7) || (regioninė) || atmesta || 4 || PT || Purvo ir žemės nuošliaužos Madeiroje || 1 080 || didelė || 31,256 || 5 || FR || Audra „Ksintija“ || 1 425 || regioninė || 35,636 || 6 || SK || Potvynis || 649,9 || didelė || 20,431 || 7 || PL || Potvynis || 2 993,7 || didelė || 105,567 || 8 || CZ || Pavasario potvynis || 204,5 || kaimyninė šalis || 5,111 || 9 || HU || Potvynis || 719,3 || didelė || 22,486 || 10 || HR || Pavasario potvynis || 153,04 || kaimyninė šalis || 3,826 || 11 || FR || Potvynis Vare || (703–778) || (regioninė) || atmesta || 12 || RO || Potvynis || 875,75 || didelė || 24,968 || 13 || CZ || Rudens potvynis || 436,5 || regioninė || 10,912 || 14 || DE || Potvynis Saksonijoje || (937,7) || (regioninė) || atmesta || 15 || HR || Rudens potvynis || 47 || kaimyninė šalis || 1,175 || 16 || SI || Rudens potvynis || 251,3 || didelė || 7,460 || 17 || HU || Raudonojo dumblo išsiliejimas || (174,32) || (regioninė) || atmesta || Bendra pagal 2010 m. paraiškas suteiktos paramos suma || || || 281,849 || 2 0 1 1 || 1 || IT || 2010 m. potvynis Venete || 676,36 || regioninė || 16,909 || 2 || ES || 2011 m. žemės drebėjimas Lorkoje || 842,84 || regioninė || 21,071 || 3 || CY || 2011 m. sprogimas karinio laivyno bazėje || (357) || (didelė/negaivalinė) || atmesta || 4 || IT || 2011 m. potvynis Ligūrijoje ir Toskanoje || 722.5 || regioninė || 18,062 || Bendra pagal 2011 m. paraiškas suteiktos paramos suma || || || 56,042 || Visa nuo 2002 m. suteikta paramos suma 2 489,798835 mln. EUR [1] 2 straipsnio 1 dalyje teigiama: „Valstybės narės arba šalies, dalyvaujančios stojimo derybose su Europos Sąjunga, toliau – valstybė naudos gavėja, prašymu parama iš Fondo gali būti teikiama iš esmės tada, kai tos valstybės teritorijoje įvyksta didelė nelaimė, kuri padaro rimtos žalos vieno ar daugiau regionų ar vienos ar kelių šalių gyvenimo sąlygoms, aplinkai ar ekonomikai“. [2] 2011 m. taisomojo biudžeto Nr. 1 projekte numatyta iš ES solidarumo fondo skirti 182 388 893 EUR įsipareigojimų ir mokėjimų asignavimų Lenkiją, Slovakiją, Čekiją, Vengriją, Kroatiją ir Rumuniją nusiaubusių liūčių padariniams likviduoti. 2011 m. balandžio 6 d. Europos Parlamentas jį priėmė. COM(2011) 9, OL L 172, 2011 6 30. [3] 2011 m. liepos 14 d. Europos Parlamentas patvirtino ankstesnį 2011 m. biudžeto taisomojo biudžeto Nr. 2 projektą (COM(2011) 154) kaip taisomąjį biudžetą Nr. 3. Jame numatyta iš Europos Sąjungos solidarumo fondo skirti 19 546 647 EUR įsipareigojimų ir mokėjimų asignavimų nuo smarkių liūčių nukentėjusiai Slovėnijai, Kroatijai ir Čekijai. OL L 213, 2011 8 19. [4] 2011 m. taisomajame biudžete (TB) Nr. 7 numatyta iš Europos Sąjungos solidarumo fondo skirti 37 979 875 EUR įsipareigojimų ir mokėjimų asignavimų nuo žemės drebėjimo nukentėjusiai Mursijai (Ispanija) (21 070 950 EUR) ir nuo potvynio nukentėjusiam Venetui (Italija) (16 908 925 EUR). 2011 m. gruodžio 13 d. Europos Parlamentas jį priėmė. KOM(2011) 796, 2011 11 21, OL L 62, 2012 3 2. [5] KOM(2011) 613. [6] Bendra tiesioginės žalos suma, kuriai pritarė Komisija.